Държавен вестник, бр. 101, 2025 г., стр. 3

БРОЙ  101	
Д Ъ Р Ж А В Е Н  В Е С Т Н И К 	
СТР.  3  
 
1. 
Изисквания към кандидатите 
1.1. Изисквания към кандидатите за входящо минимално образователно и/или входящо 
квалификационно равнище за придобиване на степени на професионална 
квалификация съгласно Закона за професионалното образование и обучение 
За придобиване на втора, трета и четвърта степен на професионална квалификация по 
професията „Информационна инфраструктура“ от Списъка на професиите за професионално 
образование и обучение (СППОО), утвърден от министъра на образованието и науката със 
Заповед № РД 09-2230 от 09.08.2024 г., изискванията за входящото минимално образователно 
равнище към кандидатите са: 
1.1.1. За придобиване на втора степен на професионална квалификация: 
• за лица, навършили 16 години – завършен първи гимназиален етап. 
1.1.2. За придобиване на трета степен на професионална квалификация: 
• за ученици – завършено основно образование; 
• за лица, навършили 16 години – придобито право за явяване на държавни зрелостни 
изпити или завършено средно образование. 
1.1.3. За придобиване на четвърта степен на професионална квалификация: 
• завършено средно образование. 
Изискването за входящо квалификационно равнище при продължаващо професионално 
обучение за придобиване на трета степен на професионална квалификация е придобита втора 
степен на професионална квалификация по същата професия. 
1.2. Здравословното състояние на кандидата се удостоверява с медицински документ, 
доказващ, че професията, по която желае да се обучава, не му е противопоказна. 
 
2. 
Описание на професията 
2.1. Втора степен на професионална квалификация по професията 
Лицето, придобило втора степен на професионална квалификация по професията 
„Информационна инфраструктура“, участва в инсталирането, конфигурирането и поддържането 
на основни компоненти на инфраструктурата в информационните технологии – сървъри, 
операционни системи, мрежови устройства и бази данни. То изпълнява рутинни задачи по 
поддръжка, следва установени процедури за архивиране и възстановяване на информация, и 
прилага основни мерки за сигурност, включително контрол на достъпа и антивирусна защита. 
Работи с различни среди – локални и облачни, включително индустриално утвърдени като 
VMware (платформа за виртуализация на сървъри и работни станции), Azure (облачна платформа 
на Microsoft) и AWS (Amazon Web Services – мащабируема облачна инфраструктура). Използва 
скриптове за автоматизация на основни действия и участва в мониторинг на системни ресурси. 
Дейността се извършва основно в офисна или техническа среда, при нормално работно 
време, но при възникване на критични ситуации може да бъде ангажирано и извън него. Лицето 
работи под ръководството на системен администратор или инженер, като неговата роля е 
поддържаща, с акцент върху надеждността и техническата изправност на компонентите. 
За ефективното упражняване на професията се изисква добър технически усет, 
дисциплинираност, търпение и способност за спазване на инструкции. Ценни качества са също 
наблюдателността и готовността за работа в екип, тъй като дейностите често се изпълняват в 
координация с други специалисти. Лицето трябва да проявява отговорност при работа с 
оборудване и данни, както и готовност за справяне с рутинни задачи при непроменящи се 
условия.